"Mangaung-verregse moet skuldig bevind word" | Maroela Media
Martin Keevy (links) en Johan Prinsloo tydens 'n hofverskyning op 8 Januarie 2013. Foto: Sabrina Dean/SAPA
Prinsloo (51) van Springs in Gauteng staan tereg op aanklag van hoogverraad, sameswering om terreurdade te pleeg en die besit van onwettige ammunisie.
Prinsloo en sy twee medebeskuldigdes, Mark Trollip en Martin Keevy het glo in beplan om die ANC se Mangaung-verkiesingskonferensie in Desember 2012 by die Universiteit van die Vrystaat aan te val.
Staatsaanklaer Torie Pretorius het in sy slotbetoog gesê hy is oortuig die staat het bewys dat Prinsloo by die plan betrokke was. "Die getuienis het dalk nie bewys dat die beskuldigde die meesterbrein was nie, maar bewys wel dat hy die plan gefinansier het," het Pretorius gesê.
Pretorius sê alhoewel 'n saak van sameswering gewoonlik deur gevolgtrekkings gemaak word, is hierdie saak anders, aangesien dit deur bewyse in die hof gestaaf is. Hy het gesê getuienis dat die beskuldigde 'n reis na Ficksburg onderneem het in 'n poging om mortiere aan te koop, bewys dat hulle deel was van 'n sameswering om 'n terreurdaad te pleeg. Die bomme was nie, soos Prinsloo aangevoer het, bedoel om die veiligheid van sy gesin en plaas te verseker nie.
Trollip het verlede jaar 'n pleitooreenkoms met die Staat aangegaan waarvolgens hy tot agt jaar tronkstraf gevonnis is. Keevy is onbevoeg verklaar om verhoor te word en is verlede Oktober tot 'n pasiënt van die staatspresident verklaar.